Anders Samuelsen (RV), 2004-05-19:
Den tillid er jeg søreme glad for, den gælder også den anden vej, og det er derfor, jeg er bekymret over, at hr. Ole Stavad ikke kan se, at vi står over for et potentielt problem, som vi burde forberede os på.
Økonomiministeren i den tidligere regering, fru Marianne Jelved, havde det som et af sine slogans taget efter en vis hr. Møller, at man skulle udvise rettidig omhu.
Det er det, vi forsøger her at gøre fra Det Radikale Venstres side ved at foreslå, at vi nedsætter et udvalg, hvor også foreningerne er repræsenteret, for at kigge på, hvordan vi kan sikre det her fremover.
Jeg vil bare spørge hr. Ole Stavad, om det harmonerer
særlig godt, at man på den ene side har en monopollovgivning, som primært er begrundet i at sikre sig mod udbredelse af ludomani, og så på den anden side en konstatering af, at Dansk Tipstjeneste er den største annoncør på TV 2.
Hvordan kan man være den største annoncør af udbud af spil i et system, som man har bygget op med det formål at sikre sig mod udbredelsen af ludomani?
Hænger det sammen?
Nu bliver man jo altid lidt bekymret, når man hører, at der er en socialdemokratisk ordfører, som er på vej til at blive ked af det, hvis han ikke ligefrem er blevet ked af det.
Det er jo selvfølgelig ikke meningen på den måde at skabe en dårlig stemning.
Men jeg tror nu egentlig, at hr. Ole Stavad er på vej ud på en farlig galej med den argumentationsform, der bliver brugt her, lidt farligere, end han måske selv er helt bevidst om, for så vidt jeg hørte det, understregede hr. Ole Stavad, at der nok var gjort for lidt for at forebygge ludomani.
Et af kerneargumenterne, som kan bruges til at forsvare et monopol, er faktisk, at man gør noget på det felt, og her anerkender hr. Ole Stavad faktisk fra Folketingets talerstol, at man ikke har gjort nok.
Man har været for fokuseret på den anden del, nemlig at skaffe midler, og så er man ude i problemer.
Det er altså en tilståelsessag fra hr. Ole Stavad med hensyn til den problemstilling, som vi har rejst, hvor vi har påpeget, at vi har problemer her.
Anerkender hr. Ole Stavad ikke, at der er et problem, når man kan se, at Dansk Tipstjeneste er den største annoncør på TV 2, og at man skal koble det op på en argumentation om, at man her har et monopol, for at forsvare og beskytte os mod udbredelse af ludomani?
Jeg kan jo henvise til, at forslagsstillerne ud over undertegnede er fru Marianne Jelved, og hun fremstår i hvert fald i det daglige som den politiske leder af partiet.
Så det er jo nok en rimelig bred opbakning, der er i partiet til, at det er rimelig væsentligt, at vi udviser rettidig omhu for at forsøge at sikre det almennyttige arbejde i Danmark.
Det, der er kernen her, er jo, at vi tror på, og vi kæmper for at sikre, at der er midler til de almennyttige formål i det her land, til de frivillige foreninger.
Der ønsker Venstre, Monopolvenstre, at holde hænderne for øjnene, proppe vat i ørerne og på den måde underminere muligheden for at opretholde det her, for ellers er kun én måde at opretholde de samme eller øgede midler til det frivillige arbejde, og det er ved at øge omsætningen.
Det har vi jo lige hørt fra ordførerne at de er imod, fordi øget omsætning er lig med flere ludomaner i det her land.
Det er argumentationen hos regeringspartiet Venstre og hos De Konservative og hos Socialdemokraterne, som overhovedet ikke hænger sammen.
Derfor er det da ikke et særlig stort ønske at bede om at få nedsat et udvalg, som skal kigge på, om vi kan gøre det her på en anden måde, så vi sikrer midler til det frivillige arbejde.
Det er det, vi ønsker fra Det Radikale Venstres side.